Lesufi/Kriel-debat: ‘Ek is nie julle vyand nie’Kallie Kriel en Panyaza Lesufi. Foto: Landi Malan Kallie Kriel, uitvoerende hoof van AfriForum, en Panyaza Lesufi, Gautengse LUR vir onderwys, het mekaar Donderdag kaalvuis gepak in ŉ openbare debat rakende die toekoms van Afrikaans in skole. Dit kom nadat Kriel en Lesufi mekaar vroeër op Twitter oor die onderwerp aangevat het. Willie Spies, besturende direkteur van Pretoria FM, het die gesprek gefasiliteer. Nagenoeg 150 mense het die debat bygewoon. Kriel het gesê AfriForum “wil nie die land of regering oorneem nie, maar poog om kultuur en taal ná 1994 te beskerm”. “AfriForum wil hê alle swart kinders moet óók toegang hê tot kwaliteit onderwys,” het hy gesê. Kriel het aangevoer dat die Suid-Afrikaanse Demokratiese Onderwysersunie (Sadou) ŉ groot oorsaak is dat “80% van skole in Suid-Afrika disfunksioneel is”. Hy het hom uitgespreek teen die “mite dat Afrikaanse skole uitsluitlike wit ruimtes is”. Lesufi het begin deur te sê “we are better off together”. Hy het gesê alle besluite word geneem aan die hand van drie dokumente naamlik die vryheidsmanifes, die Grondwet en die Nasionale Ontwikkelingsplan. “Ek wil dit duidelik maak dat ek poog om presies die teenoorgestelde te doen as wat Hendrik Verwoerd gedoen het. Dit beteken kwaliteitonderrig vir almal. Ek en hy deel ŉ naam, Hendrik, dis al.” Hy het verder gegaan deur vir Kriel te vra wie verantwoordelik is vir die feit dat die skole in die eerste plek disfunksioneel is. Lesufi het die Hoërskool Waterkloof telkemale as ŉ voorbeeld gebruik en gevra waarom maak dié skool byvoorbeeld nie sy sportgrond en -fasiliteite beskikbaar vir ŉ nabygeleë skool in Mamelodi nie. “Wat is fout daarmee? Daardie skool word befonds deur al die mense in die vertrek se belasting, nie net een ras s’n nie.” Hy het verder aangevoer dat “Afrikaners skoolsport in hul eie skole geprivatiseer het”. Kriel het dit ontken. “Ek is nie julle vyand nie en sal dit nooit wees nie. Ek sal nooit ŉ skool toemaak of teen ŉ skool diskrimineer nét omdat dit Afrikaans is nie. Nooit nie. Ek wil hê álle kinders moet kwaliteitonderrig ontvang, maar jy kan nie ŉ skool hê wat net vir ‘kleinbase’ is nie.” Die debat het onteenseglik ŉ rassebaadjie aangetrek toe daar deur albei partye vrae uit die gehoor beantwoord is. Daar is egter besluit dat hoewel die partye steeds nie noodwendig ooreenstem nie, dialoog verwelkom en voortgesit moet word. Die insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv.